Lykke

Lykke er en individuel (mental eller emotionel) proces af forbigående tilstande af positive tanker eller følelser af varierende intensitet og stabilitet. 

Betegnelsen lykkeglimt bruges mere om en kortvarig lykke.

Lykke kan anses for at være en komponent i subjektiv velvære. 
Andre behagelige følelser er glæde, opstemthed, tilfredshed, stolthed, hengivenhed og ekstase.

Lykke 
Størrelsen af lykkefølelsen er til en vis grad afhængig af individets sensitivitet og er dermed et temperamentsspørgsmål, som er forbundet med personlighedstrækkene. Nogle har et stabilt følelsesliv, uanset hvad følelsen er, andre har et intensivt følelsesliv, og atter andre befinder sig et sted midt imellem.

Mennesker, der gennemgående har et positivt livssyn, føler sig - alt andet lige - mere lykkelige end mennesker, der har et negativt livssyn.

Nogle forskere har argumenteret for at lykkefølelsen er adaptiv, således at folk, der for eksempel vinder i et lotteri, over tid ikke vil være lykkeligere end almindelige folk.

Når folk selv vurderer deres lykke, så var danskere de lykkeligste folk i Europa ifølge en undersøgelse fra Cambridge Universitet, rapporteret i 2007.
Også forskere fra Michigans Universitet satte danskere øverst i en global undersøgelse fra 2008.

Årsager 
Faktorer, der er bestemmende for folks lykke, er forsøgt forklaret ud fra biologiske og samfundsmæssige årsager.

Blandt de faktorer, der er nævnt som bestemmende for personlig lykke, er økonomi, sundhed, og familie, og i  mindre grad personlige værdier.."Status quo", arbejdssituation, international situation, sociale værdier og politiske værdier spiller også en rolle.
Økonomisk indkomst kan have indflydelse på personlig lykke. 
Det har været diskuteret, hvilken slags indkomst der har betydning: den relative indkomst, den absolutte indkomst eller indkomsten sammenlignet med ens tidligere indkomst.

Lykkeglimt 
Lykkeglimt er den lykkefølelse, som vi mærker i glimt af kortere eller længere varighed. Vi kan fysisk mærke, når vi står midt i et lykkeglimt eller mindes et lykkeglimt. Et velvære breder sig ud i kroppen.

Ingen er lykkelig hele tiden. Men nogle får eller skaber flere lykkeglimt end andre, og nogle er mere opmærksomme på "at samle" på lykkeglimt og lade sig berøre af lykkeglimt, end andre er. Det er forskelligt fra individ til individ, hvad der mærkes som lykkeglimt. Lykkeglimt giver selvværd, ikke at forveksle med kick, som giver selvtillid. Når vi oplever, eller genoplever et lykkeglimt, bliver vi ovenud glade, og så øges mængden af lykkehormoner i vor krop. Disse lykkehormoner er så vigtige for vor sundhed og trivsel, at forskerne har kunnet påvise, at højfølt livskvalitet er direkte livsforlængende. Antallet og varigheden af lykkeglimtene i et menneskes liv er en vigtig ingrediens i det at have en højfølt livskvalitet. Lykkeglimt kan direkte mindske smerter.

Citater om lykke 
"Materialistiske mål er ikke en vej til vedvarende lykke. Der er massiv dokumentation for, at mennesker, som har materialistiske mål, er mindre lykkelige end de, der har immaterielle mål, som for eksempel relationer og personlig udvikling." (Investeringsekspert James Montier)

"Mennesker lider under den vildfarelse, at de har brug for 'noget' for at kunne være lykkelige. ... De indser ikke, at lykke bare er en livsanskuelse, en indstilling, en vane." (Forfatteren Anand Dilvar)

"Lykke er så vigtigt, at det transcenderer alle andre verdslige hensyn." og "Lykke er meningen og formålet med livet, den ting der styrer tilværelsen." (Den græske filosof Aristoteles) 

"Lykke er for de fleste, til alle tider, det hemmelige motiv til alt, hvad de gør." (Den amerikanske psykolog William James (1842-1910))

"Lykke er, når forventninger og virkelighed stemmer overens." (Troels Kløvedal (forfatter og verdensfarer))

"Hvad er lykken andet end at være i overensstemmelse med sig selv." (Henrik Ibsen (forfatter))

"I det øjeblik, du blev født, fik du evnen til lykke og retten til at gå efter den." (Birgitte Hultberg (forfatter og psykolog))

"Livet er langt, lykken er kort – Salig er den der tør give den bort" – (Kim Larsen (sanger))

"Lykke er hvad lykke gi'r" – (Sebastian (sanger og digter))

Kritik 
Efter årtusindskiftet har der været kritik af den vestlige kamp for lykken. Den engelske filosof Emmy van Deurzen vendte sig i 2009 mod den positive psykologis jagt på lykke, som hun mente var et uopnåeligt ideal. Ifølge filosoffen Anders Dræby Sørensen er lykken både blevet et individuelt livsideal og et politisk ideal, som er utopisk, og som paradoksalt nok fører til større ulykkelighed og mere stress, angst og depression. Amerikaneren Russ Harris hævder i lighed hermed, at stadig flere havner i en lykkefælde, hvor deres behov for lykke gør dem utilfredse.

Litteratur 
 Badiou, A. (2018). Lykke. Klim 
 Bjørnskov, C. (2018). Lykke. Aarhus Universitetsforlag
 Borman, L. (2013). Lykke. Dansk Psykologisk Forlag
 Deurzen, E. (2009). Psychotherapy and the Quest for Happiness. Sage
 Harris, R. (2010). Lykkefælden. Dansk Psykologisk Forlag
 Klausen, Søren Harnow (2019): På sporet af din lykke. Akademisk Forlag
 Sørensen, A. (2010). The Paradox of modern Suffering. Tidsskrift for Forskning i Sygdom og Samfund, 7(13), s. 131-159
 Thomassen, N. (2001):Ulykke og lykke – Et livsfilosofisk udspil med stadigt hensyn til Søren Kierkegaard, Gyldendal
 Wiking, Meik (2017): Den lille bog om lykke. Turbine

Eksterne henvisninger 

 Dalai Lama: Lykke er meningen med livet

Referencer